Urakoitsijat on hälytetty hommiin loppuviikosta. Kuva: Jarmo Kontiainen

Pohjois-Pohjanmaalla ja Kainuussa on luvassa tiukka paikka kesärenkailla autoileville heti vapun jälkeen. Ennusteen mukaan lunta on tulossa torstain ja perjantaina aikana jopa 10-30 senttiä.

Pohjoisen alueen kunnossapitopäällikkö Markku Tervo ely-keskuksesta kertoo, että kaikki urakoitsijat on hälytetty loppuviikosta töihin.

– Vapun jälkeen kelit ovat todella rajut kesärenkailla ajaville.

Tervo kehottaa autoilijoita äärimmäiseen varovaisuuteen ja tarkkaavaisuuteen.

Forecan meteorologi Anna Latvala kertoo, että sadealue liikkuu tiistai-illan aikana Lappiin ja kulkee kohti etelää. Oulun seudulla sataa keskiviikkoaamusta lähtien. Hajanainen sadealue antaa vettä, räntää ja lunta.

Torstaina sataa suuressa osassa maata, sade tulee lumena Oulun seudulla päivän ja illan aikana. Varsinkin Kainuussa lunta sataa torstain ja perjantain aikana.

– Lumi on märkää, joten se painuu kasaan. Lunta kertynee kuitenkin reilut 10 senttiä, paikoitellen enemmänkin.

Lunta on luvassa vielä lauantainakin, mutta sateet ovat suhteellisen heikkoja.

Torstaina ja perjantaina matalapaine tuo mukanaan rajuja tuulia, jotka merialueilla yltyvät myrskypuuskiksi.

– Tuulen mukana tuleva lumisade vaikuttaa näkyvyyteen liikenteessä.

Lämpötila laskee torstaiksi ja perjantaiksi pakkasen puolelle, joten ajokeli on huono.

Latvalan mukaan kevät ottaa nyt takapakkia, sillä tämä ja ensi viikko ovat tavanomaista kylmempiä.

Katso paikkakuntakohtaiset säätiedot Kalevan sääsivulta.